Lorena Zarco, formada en el Club Handbol Asvian Asesores Burjassot, convocada per la Selecció Nacional absoluta
2025-07-24

La progressió dels esportistes de Burjassot o formats en els seus clubs esportius és cada vegada major. En l’últim mes, l’hípica, la gimnàstica rítmica, o l’atletisme del municipi han sigut notícia pels èxits dels seus esportistes i, ara, és el torn de l’handbol en la figura de Lorena Zarco que ha sigut seleccionada per a formar part de l’equip nacional absolut.

Formada en la pedrera del Club Handbol Asvian Asesores Burjassot, Lorena estrena convocatòria absoluta després d’haver passat per la Selecció Espanyola júnior. Tal com han informat des de la formació burjassotera, Lorena es va iniciar en l’handbol en pati del seu col·legi per a, a poc a poc, anar passant per diferents equips en els quals va començar la seua formació i va complir els seus primers objectius, sent convocada per la Selecció Provincial i Autonòmica.

La seua progressió anava en augment i, per aquest motiu, la jugadora va haver de seguir la seua formació en Morvedre i allí, amb una selecció feta de les millors jugadores, va aconseguir guanyar campionats estatals i ser convocada per la Selecció Espanyola Júnior. Posteriorment, va debutar en Divisió d’Honor plata i Divisió d’Honor.

Ara, li arriba l’oportunitat de ser part de la Selecció Espanyola Absoluta on “sabem que gaudirà, aprendrà i, sobretot, ho farà genial”, tal com han assenyalat des del Club Handbol Asvian Asesores Burjassot, el bressol de la seua formació.